**Jozef Gregor Tajovský: N E R E S N I C K O U  D O L I N O U**

„Šli by ste?“ spýtal sa ma Halaša, usmiaty a vopred vediac, že neodopriem.

„Ak ma banka pustí - pôjdem.“

Halaša, už neviem, či uchytil klobúk a či holohlavý vybehol zo svojej kancelárie, a o chvíľu sa vrátil, usmiaty a radostne mi opakujúc slová:

„Pôjdete, pôjdete. ´Poverenie´ máte?“

A už aj vytiahol biely list papieru, s hlavičkou Muzeálnej slovenskej spoločnosti. Jemu vlastnou rýchlosťou pekným okrúhlym písmom napísal nové „poverenie“, udrel pečať, podpísal a zase s hárkom vybehol. O chvíľu doniesol list, na ktorom cestou lenže stačil uschnúť podpis dr. Jána Petrikovicha, podpredsedu Muzeálnej slovenskej spoločnosti, a už mi ho i podával s niekoľkými korunami...

„Kým nazbierate, kým nazbierate. Na cestu,“ a pohladkal mi ruky v radosti, že sa pohnem ešte dnes, len čo nejakú bielizeň pichnem do kufríka.

„Pozdravte našich, kamkoľvek sa obrátite, ale ´poverenie ´ držte skryté, lebo viete, že nemáme práva verejne zbierať. To máte legitimáciu len pre našich, a nie pre úrady. Tým musíte vyhnúť. A na peniažky pozor, aby vám ich nezobrali. A s menom tiež opatrne. Radšej si v službe postavených ľudí zapamätať, ako zapísať. Tak zbohom, zdravý choďte.“

Podal mi ruku ešte raz a sadol k stolíku, k práci, ktorá mu pod rukami horela, ale ktorej vždy mal mnoho a ktorú nikdy nemusel hľadať, lebo tisla sa mu sama.

Pôjdem Neresnickou dolinou, pomyslel som. Zvolen – Krupina. Tam sú síce dobrí chlapci stožkári, ktorí nedávno akéhosi žida-agenta donaha vyzliekli a ešte mu neprišli na peňaženku, ale ten sa viezol, a ja pôjdem na nohách, a vo dne. Tam budem mať žatvu. I po dvaja farári, učitelia – Slováci. Katolícki i evanjelickí, a tí mi iste získajú i nejakých majetnejších roľníkov, remeselníkov. Bohatý kraj. Budeže sa mať Muzeálna slovenská spoločnosť! A mňa Halaša, pokladník spoločnosti, za svet nedá ...

Cestou do Krupiny a nazad do Zvolena navštívil som Babinú, Sásu, Dobronivú a všade sa mi vodilo dobre. Kŕmili ma ani hus, s babinským evanjelickým farárom Dropom spili sme sa (pani farárka nebola doma) ani dúhy, že som cestou na Sásu kdesi-čosi pod jalovec sa musel uložiť, a keď ma chlad prebral, bola už na mne rosa a vôkol tma. V Sáse štekalo a zavýjalo tristo psov; tí mi, reku, doriadia zvrchníček, a preto som vykrútil suchý jalovec, aby bolo sa čím oháňať. Spúšťal som sa dolu vŕškom ku katolíckemu kostolu, ktorý sa mi i v tme belel, a keď som k farským rátam dochodil, zbadali ma nielen farskí psi, ale i z dediny pribehli traja valaskí bieli Dunčovia. Dosť som ja volal: tuto na, tuto na! A hádzal psom chlebík, ktorý som vždy nosil pre seba i pre takého príhody, ale psi chlieb zhltli a zase len do mňa. A ešte keď som zabúchal na vráta . . . Jalovec mi už sekali. Chleba nebolo. Už išla vara na mňa. Vo fare sa svieti, ale neotvárajú. Zabúchal i zavolal som z úzkosti: „Pán farár, spovedať! Otvorte!“ a vzal som klobúk do zubov, uhol sa, ako to robieval kedysi môj starý otec a vždy seba i mňa, chlapca, proti valaským psom obránil a popri tom som ešte rýchle vystrel do psov šedivo-biely svoj dáždniček, riskujúc, že ak mi ho uchytia, alebo z drôtov strhnú, tam bude zlatovka, čo som zaň dal, a ešte - na cestách - budem i moknúť. Ale však bolo leto. A toť som na Babinej zmokol i pod strechou. Psi cúvli, akoby sa boli začudovali novému strašidlu, a na dvore ozval sa ženský hlas:

„Kto je to?“

„Ja, chytro otvorte, idem k pánu farárovi, aby šli spovedať.“

„A kdeže ti pôjdu v noci spovedať?“ vyčíta mi slúžka v kroji a zaženúc psov farských, otvára latkovú bránu do dvora.

„Veď ak nemôžu, dočkám, dočkám do rána,“ utišujem hnev slúžkin a spytujem sa, či pán farár už ležia.

„Sedia a čítajú.“

Potešil som sa v pitvore celým nohaviciam a zaklopal.

„Pochválen Ježiš Kristus!“ pozdravil som tak srdečne, úprimne, nahlas, ako keby som bol s Danielom vyviazol z ľvej jamy, hoci vtedy ešte Kristus Pán nežil na svete. Spod lampy, opierajúc sa rukami na stôl, zodvihla sa siahodlhá, silná, kostnatá postava kňazova. Pekná, vráskovatá, výrazná mužská tvár, silný nos, čierne oči, šedivá hlava.

„Som Jozef Gregor z Tajova.“

„Z Tajova?“ šlabikoval si starý kňaz.

„Ešte vás starí ľudia spomínajú,“ pripomenul som mu tým, že viem, že bol kedysi u nás kaplánom.

Kňaz ma objal, bozkal, zvrúcnel a opakoval si:

„Z Tajova, ale z Tajova . . . A Slovák?“ pýtal sa s túžbou v hlase, len prisvedčiť.

„Slovák. Veď idem k vám z Martina, s pozdravom od Halašu ... A tiež i píšem . . . Tajovský; ak ste si všimli . . . “

„Píšete . . . I ja som písal, i píšem. Kedysi iné . . . “ „Viem, Orla . . . “

„Teraz legendy svätých . . . Aby národ náš so slovenským slovom aspoň náboženským pretrval ťažké naše časy . . . kým príde spasenie. Ale niet uznania, niet vďačnosti. Mne sa ukrivdilo. I Vlček mi ukrivdil v Dejinách...

A čo vás ku mne doviedlo? Sadnite si. Sem!“ A Trúchly-Sytniansky vyložil na stôl kopu kníh a novín, aby mi vedľa seba na širokej remennej pohovke spravil miesto. „Múzeum, Halaša, ma vyslali zbierať na muzeálnu budovu“ – a podal som ´poverenie ´.

Nazrel doň, ale mi ho hneď vrátil, že uveril mojim slovám.

„I ja som pracoval vedecky, v botanike; ale niet uznania. I Vlček ma zaznal . . .“

„Mňa tiež zaznávajú,“ sťažoval si mladý Tajovský starému Sytnianskemu a naopak, a tak zaznaní a neuznaní od žiaľu dali sme sa do jedenia a pitia vína a potom čaju so slivovičkou, a že v izbe nebolo hodín, nemal nás kto upomenúť na spánok, a bolo toľko čo spomínať a spomínať. Mŕtvych i živých, dobrých i krivdu činiacich, do čoho starý kňaz, keď sa hrniec vyprázdnil, len vše zavolal od stola, nevstávajúc:

„Zuza! Zvar nám ešte vody! Zuza!“

A Zuzka varila, a keď s večerou prišla pekne v kroji oblečená, s druhým, s tretím hrncom čaju, prichodila mi čím ďalej, tým menej oblečená, bosá, bez šatôčky, bez vesty, v spodničke a košieľke.

Starý kňaz nepozrel. Halaša nekázal v službe postavených zapisovať, robil som sa, že nevidím . . .

Zaspávali sme, bohvie na čom, ale už svitalo . . .

Ráno dal z poľa vrátiť kone, zaviezli sme sa v storočnom „batári“ na Dobronivú k Jurkovi Novosadovi, k Jankovi Slávikovi, a keď mi i tí niečo dali, s tisíc pozdravmi pre Martin a Múzeum, lúčil som sa, žiaľ, so Sytnianskym už naveky. Budovy muzeálnej sa dožil, legendami svätých, z ktorých mu biskup vraj chcel vyhodiť legendu o sv. Cyrilovi a Metodovi, ešte pekných pár rokov šíril slovenské slovo, ale slobody národa sa nedožil, a ja som mu až v Sibíri, kedysi počiatkom roku 1918, mohol venovať už iba posmrtnú spomienku. Smutná vec, že hrob jeho dosiaľ je bez kríža, hoci on kríž verných národných ľudí niesol neochvejne až do smrti.

Keď som si i Krupinu obišiel, vracal som sa Neresnickou dolinou späť do Zvolena. Ta idúc, bol som ľahký, iba že mi tá príhoda o tom agentovi bola prišla na um. Teraz však niesol som niekoľko nových členov pre Spoločnosť a niekoľko sto korún na muzeálnu budovu. Ak by mi tie niekto vzal, Halaša ma iste k tomu otcovsky vyšticuje, že som peniaze neposlal poštou. Rozpáral som vrecko a pustil papierové peniaze za podšívku na veste, aby som, reku, ak mi dobrí chlapci stožkári stiahnu kabáty, a budú sa s nimi baviť a peniažky hľadať, mohol im ujsť vo veste, a nie ako ten agent - holý.

Pod Zámčokom v hostinci som sa ešte posilnil a pustil dolinou. Ale čím ďalej som kráčal, tým sa dolina viac zužovala, a moja úzkosť o peniaze rástla. Bolo síce len odpoludnie, na horách slnce, ale veď vlastne to je dám horšie pre mňa, vidia ma od ďalej a môžu sa prichystať: zastať mi cestu zhora, zdola . . . Žandára by som azda oklamal, ale zbojníka, ktorý donaha zoblieka, ako toť toho agenta . . .

Kde je núdza najvyššia, tam pomoc božia najbližšia. Vnukla sa mi myšlienka, ktorú som ihneď splnil. Čo mám v kufríčku? Trochu špinavého prádla. To môže zostať. Za podšívkou kufríka ´poverenie ´a málo poznámok; tie by tiež tam mohli zostať, založené nejakými starými novinami. Peniaze sú skryté. Šaty, sláva bohu, mám ošúchané, zablatené, zaprášené, zvrchníček lahodný a skrkvaný, ani keby bol krave v pysku býval. Klobúk, no ešte je síce klobúkom, ale z dáždnika sa mi plátno na dvoch drôtoch odtrhlo a bude to krásne visieť. Uvažujem, robím a pomaly kráčam dolinou, s úzkosťou v prsiach, ani pred sobášom. To ešte nie dosť, súdim. Klobúk som strčil do vrecka, kufrík vzal na dáždnik a na plece, zvrchníček pod pazuchu, a idem. Nie, nie si ty ešte dosť vandrákom. Čo by som ešte mal urobiť? Ale veď si ty behal kedysi bosý. Lenže ak ma bude teraz obádať. Ale pôjdem prostriedkom cesty, tam je prachu ako múky, po členky. Poď cúgovky dolu; za ušká som ich pekne papečkom späl a prevesil na dáždnik, za kufrík, také zaprášené, aké boli. Len aby sa mi palička v dáždniku nezlomila. Ale pomôžem jej, a pridal som jej na posilnenie haluz. Tak som sa pustil dolinou, do pol kolien vykasal nohavice a kráčal po prachu ako hus po mláke, že mi pod nohami až lupkalo a prach striekal pomedzi prsty na kolená.

„Ak nie žobrák, tak chudobný vandrovník, musí si pomyslieť každý zbojník, a ja prejdem.“

Idem, idem, a predsa mám malú dušičku. Ale zaprášený som už celý a dokonale.

Kdesi sa tam vystrie dolina a ja hľadím pred seba a obzriem sa i za seba.

Dva kone! Vozík! Paholok v kroji. Kto za ním na vozíku? Či ma už idú prepadnúť? Lebo toho agenta, vezúceho sa na vozíku, boli prepadli v porozumení s jeho paholkom; ten im totiž bol zradil, kedy pôjdu do Zvolena „po peniaze“. To bude ten rozdiel, že ma prepadnú nie na vozíku, ale z vozíka.

Mal som si oči vyočiť, kým som zbadal, že paholok vezie istého pána, a nie zbojníkov na mňa.

Svitla mi myšlienka. Celkom opačná predošlej. Bolo treba rýchle konať, lebo vozík sa blížil. Rýchle z cesty na peň, haluz preč, cúgovky na zaprášené bosé nohy, klobúk poriadne na hlavu, zvrchník krajšou stranou na rameno, kufrík do ruky, i slnečník by si vystrel proti slncu, ale čert mi posvietil trhať plátno z drôtov . . .

Nikdy som nechcel byť skorej pánom, ako pred tým vozíkom.

„Hô, Hô!“ zastal som do cesty koňom. „Vezmite ma! Zaplatím!“

Paholok zdržal a žeby som sa spýtal pána.

Z vozíka sa už nakláňal pán; nikdy som nezvedel, kto bol, ja som sa ospravedlňoval, že nie som vandrovník, vši že odo mňa nedostane, že sa mu predstavím, len ho prosím, aby ma vzal, a keď neodpovedal, nečakal som na výslovné pozvanie, ale sadal si k nemu.

Predstavil som sa mu ako cestujúci agent asekuračnej spoločnosti na život a že som bol tam a tam. Jeho zaujímalo, odkiaľ som.

„Z Turčianskeho Sv. Martina.“

„A kde idú?“

„Do Zvolena ,“ bol som skúpy na reči, lebo som nevedel, s kým sa zhováram.

Hovoril slovensky, ale per „oni“. Musím byť opatrný teraz už viac pred ním, pánom, iste maďarónom, ako pred stožkárskymi zbojníkmi. Mám ešte prácu vo Zvolene, aby ma neudal polícii.

Skúpil som slovami, zavádzal reč na prípad židovského agenta a vypytoval som sa na najmenšie podrobnosti, ktoré nemohol ani vedieť. Vo Zvolene zostúpil som ešte pred mestom, že sa musím poumývať, a keď som sa ozaj podľa možnosti oprášil, umyl, cúgovky po tráve poutieral, omačkal som vo veste muzeálne peniaze a zaklopal u dr. Vesela. Večer musel som na smiech celej rodiny a priateľov rozprávať túto „vandrovnícku“ príhodu.

Ako inak by sa mi šlo dnes, keby sa ma Halaša mohol spýtať:

„Šli by ste?“

Šiel, stokrát šiel, len by žil v synoch obetavý duch otcov! . . .